የጀርመን ፕሬዝዳንት ለይፋዊ የሥራ ጉብኝት አዲስ አበባ ገቡ
የጀርመን ፌዴራል ሪፐብሊክ ፕሬዝዳንት ዶክተር ፍራንክ ዋልተር ሽቴይንሜይር በኢትዮጵያ ይፋዊ የሥራ ጉብኝት ለማድረግ ትላንት ማምሻውን አዲስ አበባ ገብተዋል።ፕሬዝዳንቱ በቆይታቸው ፕሬዝዳንት ሳህለወርቅ ዘውዴ፣ ጠቅላይ ሚኒስትር ዶክተር አብይ አህመድ እና ከአፍሪካ ህብረት ኮሚሽን ኮሚሽነር ሙሳ ፋኪ ጋር ውይይት ያደርጋሉ።ፕሬዝዳንቱ የላሊበላ አብያተ ክርስቲያናትን ጨምሮ በኢትዮጵያ የሚገኙ የቱሪስት መዳረሻ ቦታዎችን ይጎበኛሉም ተብሏል።እንዲሁም አዲስ አበባ በየካ ክፍለ ከተማ የሚገኘውን የቴክኒክና ሙያ ማሠልጠኛ ተቋም እንቅስቃሴን ይጎበኛሉ።በልኡካን ቡድኑ ውስጥ የጀርመን ታላላቅ ባለሃብቶችና የካምፓኒ ኃላፊዎች ተካተዋል።የሁለቱ አገሮች ዲፕሎማሲያዊ ግንኙነት በተከታታይ የመሪዎች ጉብኝት የታገዘ እና በጠንካራ ወዳጅነት ላይ የተመሠረተ ነው።ጠቅላይ ሚኒስትር ዶክተር አብይ አህመድ በዘህ ዓመት በጥቅምት ወር 2011 ዓም ጀርመንን መጎብኘታቸውም ይታወሳል፡፡ጀርመን ባለፉት አምሳ ዓመታት በኢትዮጵያ በዋናነትም በትምህርትና በግብርና የቴክኒክና ሙያ ሥልጠና እንዲሁም በብዝሃ ሕይወት ጥበቃ የሚሠሩ ስራዎችን በመደገፍ ላይ እንደምትገኝ የውጭ ጉዳይ ሚኒስቴር መረጃ ያመላታል፡፡በአሁኑ ወቅት 35 የጀርመን ኩባንያዎች በአገራችን በአበባ ማምረት፣ በመሠረተ ልማት፣ በመድሓኒትና በመሳሰሉት ዘርፎች በኢንቨስትመንት ተሰማርተው ይገኛሉም ተብሏል።ኢትዮጵያ በዋናነት ቡናና የጨርቃጨርቅ ምርቶችን ለጀርመን ገበያ የምታቀርብ ሲሆን፣ በምትኩ የፋርማሲ ውጤቶችን፣ መድሓኒትና ማሽነሪዎችን ከጀርመን ታስገባለች።ኢትዮጵያና ጀርመን ዲፕሎማሲያዊ ግንኙነት የመሰሩቱት ከአንድ መቶ አስራ አራት ዓመት በፊት በ1897 ዓ.ም ነው። (ምንጭ፡-የውጭ ጉዳይ ሚነስቴር ቃልአቀባይ ጽህፈት ቤት) 